b'\n_START_ARTICLE_\nSant Narc\xc3\xads\n_START_SECTION_\nOrigen de la devoci\xc3\xb3\n_START_PARAGRAPH_\nNo es coneixen dades documentades del seu culte fins al segle XI. El Martirologi d\xe2\x80\x99Ad\xc3\xb3 escrit l\xe2\x80\x99any 858, fa refer\xc3\xa8ncia a sant Narc\xc3\xads per\xc3\xb2 com a bisbe de Jerusalem. Situa la data del seu martiri el 29 d\xe2\x80\x99octubre, per\xc3\xb2 no parla de Girona. La primera citaci\xc3\xb3 hist\xc3\xb2rica del sant Narc\xc3\xads de Girona \xc3\xa9s l\xe2\x80\x99any 1002 en una butlla del papa Silvestre II enviada al bisbe de Girona on esmenta l\xe2\x80\x99esgl\xc3\xa9sia de \xe2\x80\x9csant Feliu m\xc3\xa0rtir i sant Narc\xc3\xads que es troba al costat de la porta de la ciutat de Girona\xe2\x80\x9d. _NEWLINE_Un segon document fidedigne, tamb\xc3\xa9 del segle XI, \xc3\xa9s el serm\xc3\xb3 de l\xe2\x80\x99abat Oliba que va pronunciar a la ciutat de Girona, el mateix dia de la festivitat del sant. No hi consta l\xe2\x80\x99any, per\xc3\xb2 devia ser entre el 1018 i el 1046, temps en qu\xc3\xa8 l\xe2\x80\x99abat fou bisbe de Vic.\n_START_SECTION_\nLlegenda\n_START_PARAGRAPH_\nLa vida de Sant Narc\xc3\xads de Girona \xc3\xa9s possiblement llegend\xc3\xa0ria, formada a partir de la llegenda de la conversi\xc3\xb3 de Santa Afra. _NEWLINE_El serm\xc3\xb3 de l\xe2\x80\x99abat Oliba no esmenta el lloc de naixement. La primera citaci\xc3\xb3 \xc3\xa9s l\xe2\x80\x99any 1599 a l\xe2\x80\x99obra "Flos Sanctorum" de Pedro de Ribadeneyra. Es basa en un breviari de l\xe2\x80\x99esgl\xc3\xa9sia d\xe2\x80\x99Augsburg impr\xc3\xa8s l\xe2\x80\x99any 1570 en el qual es diu que sant Narc\xc3\xads hauria nascut a Girona, fill d\xe2\x80\x99una fam\xc3\xadlia noble. Despr\xc3\xa9s, el "Cronic\xc3\xb3n de Liberato" \xe2\x80\x93 escrit l\xe2\x80\x99any 1669 pel blanenc Joan Gaspar Roig i Jalp\xc3\xad que el va atribuir a un monjo del segle VI-, diu el nom dels seus pares: Lluci i Serena. Altres breviaris el fan nascut a Scititana, al Regne de G\xc3\xb2cia (actualment al sud de Su\xc3\xa8cia). Tamb\xc3\xa9 es troben rastres del seu lloc de naixen\xc3\xa7a a Santaren (Portugal)o a Vandel\xc3\xadcia (una prov\xc3\xadncia romana que ocupava parts de l\xe2\x80\x99actual Alemanya i Su\xc3\xafssa)._NEWLINE_Va ser nomenat bisbe pels primers cristians de la ciutat. Fugint de les persecucions, va marxar amb el seu diaca F\xc3\xa8lix --que no s\'ha de confondre amb el m\xc3\xa0rtir sant Feliu-- a terres germ\xc3\xa0niques.\n_START_SECTION_\nNarc\xc3\xads i Afra\n_START_PARAGRAPH_\nA Augsburg va arribar, ja com a bisbe, amb el seu diaca F\xc3\xa8lix. All\xc3\xad va con\xc3\xa8ixer Santa Afra d\'Augsburg. La llegenda diu que, cercant hostatgeria, van picar la porta de la casa d\xe2\x80\x99una prostituta pagana anomenada Afra. Acollits, van passar la nit xerrant i tant Afra com les seves criades (Digna, Eun\xc3\xb2mia i Eutr\xc3\xb2pia) es van convertir al cristianisme. L\xe2\x80\x99endem\xc3\xa0, per\xc3\xb2, el prefecte rom\xc3\xa0, assabentat del fet, va ordenar que Afra fos cremada viva a la riba del riu Lech.\n_START_SECTION_\nSant Narc\xc3\xads a Girona\n_START_PARAGRAPH_\nEn tornar d\'Augsburg, on havia estat nou anys, al final del 304, Narc\xc3\xads s\'establ\xc3\xad a Girona com a bisbe. Va ser mort, juntament amb el diaca F\xc3\xa8lix, per un grup de pagans que els atac\xc3\xa0. La data del martiri es relaciona amb la de sant Narc\xc3\xads de Jerusalem.\n_START_SECTION_\nHist\xc3\xb2ria cr\xc3\xadtica\n_START_PARAGRAPH_\nUna primera an\xc3\xa0lisi hist\xc3\xb2rico-cr\xc3\xadtica del sant Narc\xc3\xads de Girona neix a partir de les actes del martiri de santa Afra. \xc3\x89s a l\'article d\'Anscari Maria Mund\xc3\xb3 \xc2\xabL\'autenticitat del serm\xc3\xb3 d\'Oliba sobre sant Narc\xc3\xads de Girona\xc2\xbb publicat als Annals de l\'Institut d\'Estudis Gironins l\'any 1974. Santa Afra ja tenia unes actes de martiri en el segle VII i en temps de Carlemany (VIII-IX) s\'hi afegiren textos complementaris on hi sortia sant Narc\xc3\xads, el seu diaca Feliu i la corresponent conversi\xc3\xb3 amb la santa. Mund\xc3\xb3 aposta per una intenci\xc3\xb3 pol\xc3\xadtica-religiosa imperialista d\'unir per mitj\xc3\xa0 del bisbe Narc\xc3\xads dues ciutats episcopals de les marques extremes de l\'imperi franc: Augsburg i Girona. A principis del segle XI la popularitat de sant Narc\xc3\xads anir\xc3\xa0 en augment i substituir\xc3\xa0 el sant de Girona abans de la invasi\xc3\xb3 dels francs, Sant Feliu (un personatge vingut d\'\xc3\x80frica amb sant Cugat que va patir el martiri el 304 a la ciutat de Girona).\n_START_SECTION_\nMiracles de les mosques\n_START_PARAGRAPH_\nEl 1285, les tropes franceses assetjaven Girona i van aconseguir entrar en la ciutat. A Sant F\xc3\xa8lix, van profanar el sepulcre de Sant Narc\xc3\xads, trencant-lo: de dintre van comen\xc3\xa7ar a sortir mosques que van picar els francesos, deixant de banda els gironins. Els soldats francesos, espantats, van marxar: les mosques havien mort 4.000 cavalls i 20.000 soldats, encomanant-los algun mal en picar-los. Aquest fet, deia la llegenda, es va repetir en altres setges de la ciutat, sempre protagonitzats per francesos: el 1653 i en 1808.\n_START_SECTION_\nFestivitat\n_START_PARAGRAPH_\nLa carta del bisbe Berenguer diu que l\xe2\x80\x99any 1087 els gironins celebraven la festa el 29 d\xe2\x80\x99octubre, la mateixa que va fixar el Martirologi d\xe2\x80\x99Ad\xc3\xb3 el 858 pel sant Narc\xc3\xads bisbe de Jerusalem. L\xe2\x80\x99any 1584 el primer martirologi Rom\xc3\xa0 posa el \xe2\x80\x9csant Narc\xc3\xads de Girona\xe2\x80\x9d el 18 de mar\xc3\xa7. El mateix martirologi, en la data del 29 d\xe2\x80\x99octubre, continua esmentant el sant Narc\xc3\xads bisbe de Jerusalem. El Martirologi Rom\xc3\xa0 actual (edici\xc3\xb3 del 2004) nom\xc3\xa9s parla del sant Narc\xc3\xads bisbe de Jerusalem el 29 d\xe2\x80\x99octubre. La refer\xc3\xa8ncia del 18 de mar\xc3\xa7 ha quedat anul\xc2\xb7lada. El \xe2\x80\x9csant Narc\xc3\xads giron\xc3\xad\xe2\x80\x9d s\xc3\xad que surt en canvi, en la data del 29 d\xe2\x80\x99octubre, en el calendari lit\xc3\xbargic del Bisbat de Girona i en el que publiquen anualment la Confer\xc3\xa8ncia Episcopal Tarraconense i el de la Fundaci\xc3\xb3 Pere Farn\xc3\xa9s._NEWLINE_L\xe2\x80\x99any 1589 la ciutat de Girona va emparar-se a sant Narc\xc3\xads perqu\xc3\xa8 l\xe2\x80\x99alliber\xc3\xa9s d\xe2\x80\x99una pesta que afligia tot Catalunya. Els Jurats (l\xe2\x80\x99\xc3\xb2rgan de govern de la ciutat) van proclamar un vot que consistia en el fet que cada 29 d\xe2\x80\x99octubre celebrarien una process\xc3\xb3.  La ciutat no va patir els efectes de l\xe2\x80\x99epid\xc3\xa8mia i l\xe2\x80\x99acord va entrar en funcionament el 1590. Al cap de tres anys, i vist els perjudicis que ocasionava la suspensi\xc3\xb3 de la fira en plenes festes de la ciutat, es va demanar traslladar el Vot i la festivitat al 18 de mar\xc3\xa7, tal com indicava el Martirologi d\'aleshores, mantenint la fira l\xe2\x80\x99octubre. El canvi per\xc3\xb2, va anar en detriment del culte i els Jurats i el Bisbe van decidir l\xe2\x80\x99any 1601 mantenir el Vot el 18 de mar\xc3\xa7 i tornar a celebrar la festa el 29 d\xe2\x80\x99octubre. La festa del Vot fou molt viscuda.  _NEWLINE_El 29 d\'octubre se celebra la festa major de Girona. A la bas\xc3\xadlica de Sant Feliu de Girona (dita tamb\xc3\xa9 bas\xc3\xadlica de Sant F\xc3\xa8lix) es fa un ofici solemne, presidit pel bisbe i amb l\xe2\x80\x99assist\xc3\xa8ncia de les autoritats civils. Als assistents se\'ls d\xc3\xb3na el Cot\xc3\xb3 de Sant Narc\xc3\xads, una bosseta amb cot\xc3\xb3 bene\xc3\xaft, que guareix el mal d\'orella, i es permet besar les poques rel\xc3\xadquies que queden del sant._NEWLINE_Antigament, la Confraria de Sant Narc\xc3\xads repartia pomes entre els fidels, que s\'havien posat abans, durant el temps de la missa, sobre el sepulcre del sant durant la missa. Es deia que tenien la virtut de fer baixar el nivell de l\xe2\x80\x99aigua del riu quan hi havia riuada.\n_START_SECTION_\nSepulcre\n_START_PARAGRAPH_\nLes restes del sant es guardaven al lloc on havia mort, l\'Esgl\xc3\xa9sia de Sant F\xc3\xa8lix. Les restes del seu diaca, F\xc3\xa8lix, havien estat traslladades a Fran\xc3\xa7a en temps de Carlemany. S\'hi conserva l\'antic sepulcre del sant. obra de Joan de Tournai del 1328, amb bons relleus g\xc3\xb2tics d\'alabastre, que substitu\xc3\xafa el sepulcre "de les mosques" que havien trencat els francesos el 1285. El 1782, el bisbe Tom\xc3\xa0s de Lorenzana va fer construir una nova capella dedicada al sant, on va instal\xc2\xb7lar un reliquiari d\'argent on va traslladar-se\'n el cos el 2 de setembre de 1792._NEWLINE_Durant la guerra civil espanyola, el cos "incorrupte" de Sant Narc\xc3\xads es va voler tractar amb certa defer\xc3\xa8ncia davant la import\xc3\xa0ncia hist\xc3\xb2rica que aquell cos podia representar. Per aix\xc3\xb2, el dia 21 d\'agost de l\'any 1936, setze personalitats es van reunir davant del sepulcre, entre elles hi havia, representant la Generalitat de Catalunya, Joaquim Folch i Torres, aleshores director general dels Museus d\'Art de Barcelona; un representant del Comit\xc3\xa8 de Registres i Confiscacions de Girona; el tinent d\'alcalde de Girona; diversos arquitectes; tres metges; periodistes; i un notari que va aixecar acta notarial de la reuni\xc3\xb3. Diferents publicacions es van fer ress\xc3\xb2 del cas d\'aquell cos aparentment "incorrupte", com L\'Autonomista, de Girona el 15 d\'agost i el 24 d\'agost; i l\'Ara, de Palafrugell, que se cita a continuaci\xc3\xb3._NEWLINE_El diari palafrugellenc Ara, del 24 d\'agost d\'aquell any 1936, sota el t\xc3\xadtol \xc2\xabEl "Sant Narc\xc3\xads" incorruptible de Girona era de cot\xc3\xb3 fluix i de llauna. Les simulacions clericals\xc2\xbb publicava: "Segons ens diuen, Sant Narc\xc3\xads est\xc3\xa0 compost de dos bra\xc3\xa7os articulats de fusta; en el cos no hi t\xc3\xa9 altra cosa que cot\xc3\xb3 fluix, i les cames una \xc3\xa9s completament de fusta i l\'altra estava composta de dos f\xc3\xa8murs i encara col\xc2\xb7locats en posici\xc3\xb3 invertida. Al cap li manca el maxil\xc2\xb7lar inferior, i la mitra no \xc3\xa9s d\'or com figurava, i les pedres precioses que hi ha incrustades s\xc3\xb3n falses."_NEWLINE_Despr\xc3\xa9s de l\'estudi que els professionals i autoritats en van fer, res se\'n sap d\'aquelles poques restes humanes que hi havia al sepulcre: Mig crani, amb el maxil\xc2\xb7lar inferior destru\xc3\xaft, pelvis completa, dues v\xc3\xa8rtebres lumbars, una r\xc3\xb2tula i major part del peu esquerre. Oficiosament s\'ha fet creure que el sepulcre va ser profanat el 1936; que el cos va ser tret del reliquiari, arrossegat pels carrers i cremat, essent llen\xc3\xa7ades les cendres al riu. Per\xc3\xb2 no hi ha proves d\'aix\xc3\xb2. Moss\xc3\xa8n Andreu Bachs i Mach, fill d\'una fam\xc3\xadlia gironina molt devota es va proposar trobar les restes de Sant Narc\xc3\xads, conven\xc3\xa7ut que alg\xc3\xba les havia amagat per a protegir-les o per amagar-les per sempre m\xc3\xa9s. Hi va dedicar uns quants anys de la seua vida, i l\'any 1979 en que Ramon Carreras escriu a la revista Pres\xc3\xa8ncia, citada m\xc3\xa9s amunt, tot el que fins al moment es sabia del cas, no s\'havien trobat encara les restes presumptament incorruptes del sant. Avui, al sepulcre nom\xc3\xa9s hi ha una imatge que reprodueix el sant jaient._NEWLINE_Amb la lectura de l\'acta notarial esmentada, es pot entendre f\xc3\xa0cilment com el sepulcre havia estat obert en diferents ocasions, ja que s\'hi trobaren joies i vestidures de diferents segles, la pe\xc3\xa7a m\xc3\xa9s recent era del 1800 i escaig. Tamb\xc3\xa9 es constata que ja en el segle XIV aquell cos hum\xc3\xa0 ja no era incorrupte, perqu\xc3\xa8 unes peces de fusta datades d\'aquell segle unien "diversos fragments d\'ossos, donant l\'aparen\xc3\xa7a d\'un cos enter"._NEWLINE_El mar\xc3\xa7 de 2014, es publica una nova biografia de sant Narc\xc3\xads titulada "Sant Narc\xc3\xads, el sant de les mosques" a c\xc3\xa0rrec de periodista \xc3\x80ngel Rodr\xc3\xadguez Vilagran (Editorial Centre Pastoral lit\xc3\xbargica). S\'hi llegeix d\'entre altres curiositats que  al Quebec (Canad\xc3\xa0) sant Narc\xc3\xads t\xc3\xa9 un poble dedicat o que \xc3\xa9s el patr\xc3\xb3 de la poblaci\xc3\xb3 de Consolaci\xc3\xb3n (Filipines).'